Aktueel | Sonkind
Donker Liefde – Heroien
Posted on Julie 14, 2008 by Sonkind
Ek sien verlede naweek die boek in 'n vriendin se huis; Donker Liefde, my verhouding met heroïen – Anoux Venter.
Dis duidelik dat die boek al deur en deur gelees is. Ek tel op en blaai daardeur en my kop loop ver draaie. Sy kom die vertrek binne en sê: "Jy kan dit kry, vat dit saam en lees dit. Gee dit daarna vir wie jy ookal dink nodig het om dit te moet lees. Ek het dit by L gekry."
Sondagoggend trek ek die boek nader en begin langtand lees. Ek sit die boek nie weer neer nie, behalwe net om aan te trek. Ek lees selfs terwyl ek eet. Ek lees aaneen, ek lees tot die boek klaar is, al 200 bladsye. Ek dink aan soveel mense vir wie ek graag die boek sou wou gee om te lees.
Elke mens met kinders behoort hierdie boek te lees, en ook dié sonder kinders. Vir die van ons wat al die paadjie gestap het met 'n kind, sny hierdie boek skoon tot op die been.